การปลูกข้าวให้มีคุณภาพดีนับเป็นเรื่องสำคัญอย่างมาก เพราะยิ่งมีเมล็ดพันธุ์ข้าวดี จะส่งผลให้ผลผลิตข้าวของเกษตรกรมีคุณภาพมากขึ้น
การปลูกข้าวให้มีคุณภาพดีนับเป็นเรื่องสำคัญอย่างมาก เพราะยิ่งมีเมล็ดพันธุ์ข้าวดี จะส่งผลให้ผลผลิตข้าวของเกษตรกรมีคุณภาพมากขึ้น ทั้งยังมีราคาสูงเป็นที่ต้องการของตลาด ปัจจุบันภาครัฐยังคงมุ่งส่งเสริมให้เกษตรกรไทยเห็นความสำคัญของคุณภาพข้าว พร้อมจัดตั้ง “ศูนย์ข้าวชุมชน” ขึ้นมา เพื่อมีหน้าที่ในการผลิตเมล็ดพันธุ์ข้าวที่มีคุณภาพดีให้แก่เกษตรกร

รัฐบาลมุ่งส่งเสริมและพัฒนาภาคการเกษตรให้มีคุณภาพชีวิตที่ดีขึ้นมาอย่างต่อเนื่อง ที่ผ่านมาได้เน้นส่งเสริมการเกษตรผ่านกระบวนการกลุ่ม หรือการสร้างความเข้มแข็งผ่านองค์การเกษตรกร ที่ปัจจุบันทำให้เรามีเกษตรกรที่เข้มแข็งเพิ่มขึ้น เช่น มีสมาร์ทฟาร์มเมอร์ในขณะนี้มากกว่า 1 ล้านราย มีเกษตรกรรุ่นใหม่ที่ได้รับการพัฒนาศักยภาพแล้วประมาณ 8 พันราย รวมถึงมีแนวทางสนับสนุนให้ทำการเกษตรแบบรวมกลุ่ม หรือที่เรียกว่า ระบบส่งเสริมการเกษตรแบบแปลงใหญ่ เพื่อให้มีการบริหารจัดการแปลงอย่างเป็นระบบ มีผลผลิตที่มีคุณภาพ สามารถลดต้นทุนได้ พร้อมเชื่อมโยงตลาดเข้ากับการผลิต สร้างความเชื่อมั่นในเรื่องของราคาที่เป็นธรรม ส่งผลให้เกษตรกรในขณะนี้มากกว่าร้อยละ 80 มีความพึงพอใจในการรวมกลุ่มทำนา
 
โดยรัฐบาลยังได้จัดตั้ง “ศูนย์ข้าวชุมชน” ขึ้นมา เพื่อมีหน้าที่ในการผลิตเมล็ดพันธุ์ข้าวที่มีคุณภาพดีให้แก่เกษตรกร ซึ่งศูนย์ข้าวชุมชนนอกจากจะมีหน้าที่กระจายเมล็ดพันธุ์ข้าวที่มีคุณภาพดีสู่เกษตรกรแล้ว ยังมีหน้าที่ในการให้คำปรึกษาและแนะนำวิธีต่างๆ ที่ใช้ในการเพาะปลูก รวมถึงเทคโนโลยีที่ทันสมัยให้แก่เกษตรกรด้วย

พลเอก ประยุทธ์ จันทร์โอชา นายกรัฐมนตรี กล่าวว่า ขณะนี้มีเกษตรกรกว่า 1.7 แสนรายให้ความสนใจเข้าร่วมโครงการนาแปลงใหญ่กว่า 1.9 พันแปลง ครอบคลุมพื้นที่กว่า 2.4 ล้านไร่ใน 71 จังหวัด โดยจำนวนนี้เป็นการดำเนินงานใน “ศูนย์ข้าวชุมชน” จำนวน 368 แปลง ซึ่งในปีงบประมาณ 2562 มีแผนที่จะขยายพื้นที่เพื่อให้เป็นผลดีต่อชาวนาเพิ่มขึ้น

สำหรับการคัดเลือกพื้นที่ในการแจกเมล็ดพันธุ์ข้าวตามหลักเกณฑ์ของกรมการข้าวที่จะตั้งศูนย์ข้าวชุมชนได้นั้น คณะกรรมการจะพิจารณาจากปริมาณพื้นที่ในการเพาะปลูกข้าวในแต่ละท้องที่ โดยทำความเข้าใจกับผู้นำชุมชนก่อนว่า กำหนดให้ชุมชนนั้น ต้องมีเกษตรกรปลูกข้าวรวมกันแล้วต้องมีพื้นที่ทั้งหมดไม่น้อยกว่า 8,000 ไร่ และต้องมีเกษตรร่วมกันเป็นสมาชิก 200-300 ราย นอกจากนี้จะต้องมีเกษตรผู้ผลิตเมล็ดพันธุ์ข้าวเพื่อแจกจ่ายชาวนาในชุมชนต่อไป ที่ประมาณ 200 ไร่ และต้องมีการเพาะปลูกเมล็ดพันธุ์ข้าวให้มีผลผลิตพอเพียงต่อความต้องการของเกษตรกรอีก 7,800 ไร่ในกลุ่มของสมาชิก

ขณะที่ปัจจุบันผลของการพัฒนาภาคการเกษตรจากภาครัฐอย่างต่อเนื่อง ยังทำให้เกษตรกรมีรายได้เพิ่มขึ้นเป็น 1,325 บาทต่อไร่ โดยปีแรกที่เริ่มทำเพิ่มขึ้น 115 บาทต่อไร่  ปีที่ 2 เพิ่มขึ้น 1,211 บาทต่อไร่ เป็นผลมาจากผลผลิตข้าวที่เพิ่มขึ้นถึงร้อยละ17.5 ขณะที่ต้นทุนการผลิตก็ลดลงถึงร้อยละ 19
  
ต้องยอมรับว่า ประชาชนส่วนใหญ่ของประเทศไทยล้วนอยู่ในภาคการเกษตรและมีอาชีพทำนา ที่นับเป็นกำลังสำคัญของชาติในการขับเคลื่อนประเทศสู่เป้าหมายการพัฒนาที่มั่นคงและยั่งยืน ซึ่งในอนาคตประเทศไทยจะสมบูรณ์แบบไม่ได้เลย ถ้าหากเราไม่ร่วมมือกันสร้างรากฐาน หรือภาคการเกษตรของเราให้แข็งแรงและเติบโตไปด้วยกันก่อน